**УПУТСТВО**

**За припрему и подношење пријаве на Јавни позив за провођење стандардизоване услуге менторинга за микро, мала и средња предузећа и предузетнике у Републици Српској**

Бања Лука, јул 2022. године

Садржај

[1. ОСНОВНЕ ИНФОРМАЦИЈЕ 3](#_Toc511980166)

[2. ПРАВНИ ОКВИР 4](#_Toc511980167)

[3. ТЕРМИНИ 4](#_Toc511980168)

[4. ЦИЉЕВИ ПРОГРАМА 5](#_Toc511980169)

[4.1. Општи циљ/циљеви 5](#_Toc511980170)

[4.2. Специфични циљ/циљеви и очекивани резултати 5](#_Toc511980171)

[5. РАСПОЛОЖИВА ФИНАНСИЈСКА СРЕДСТВА 5](#_Toc511980172)

[6. ТРАЈАЊЕ 6](#_Toc511980173)

[7. УСЛОВИ ЗА ПОДНОСИОЦА ПРИЈАВА 6](#_Toc511980174)

[8. ПРОЦЕДУРА СПРОВОЂЕЊА УСЛУГЕ 6](#_Toc511980175)

[9. НАЧИН ПРИЈАВЉИВАЊА 7](#_Toc511980176)

[9.1. Документација која се доставља 7](#_Toc511980177)

[9.2. Мјесто и рок за достављање документације 8](#_Toc511980178)

[10. Оцјена и критеријуми за избор корисника услуга менторинга 8](#_Toc511980179)

[11. Провјера формалне исправности поднијетих пријава 8](#_Toc511980180)

[11.1. Доношење одлуке о резултатима Јавног позива 9](#_Toc511980181)

[11.2. Поступак по приговору 9](#_Toc511980182)

[11.3. Динамика преноса средстава Агенције 9](#_Toc511980182)

[11.4. Документација која се подноси након реализације пројектних активности 10](#_Toc511980184)

[11.5. Закључивање уговора 10](#_Toc511980185)

# ОСНОВНЕ ИНФОРМАЦИЈЕ

Овим Упутством уређује се поступак реализације стандардизоване услуге менторинга, коју Развојна агенција Републике Српске (Агенција) проводи у оквиру пројекта „Јачање и проширење менторинг услуге за мала и средња предузећа у земљама Западног Балкана“, а у складу са Стратегијом развоја малих и средњих предузећа Републике Српске 2021. – 2027. године и Програмом рада са финансијским планом Развојне агенције Републике Српске за 2022. годину. Стандардизовани сет услуга (ССУ) за микро, мала и средња предузећа (ММСП) у 2022. години реализују сертификовани ментори које су претходно кандидовале локалне развојне агенције (ЛРА) или јединице локалних самоуправа (ЈЛС).

**Пружаоци услуга, ментори** својим знањем, савјетима и пословним приједлозима кроз анализу пословања, развојни план и стандардизоване алате унапређења, указују власнику и менаџменту, на шта треба и како да се фокусира у текућем пословању, а у складу са расположивим људским и другим ресурсима.

Менторинг услуга, на тај начин доприноси унапређењу како ефикасности коришћења ресурса, смањења трошкова пословања, боље организације, тако и ефективности, односно фокусираности на оне пословне циљеве и пројекте који обезбјеђују боље и сигурније приходе.

**Менторинг је** свеобухватан и релативно дуг процес подршке предузећима која се налазе у пресудном тренутку за развој или опстанак. Представља заједнички рад ментора и предузећа у циљу превазилажења тренутне ситуације и налажења најповољнијих рјешења за будуће пословање. Кроз овај приступ, предузећа ће примити равномјерну, временски распоређену и континуирану подршку ради постизања што бољих резултата. Јапанска искуства у обављању менторинга показала су да су ефекти оваквог вида савјетовања далеко већи од повремених и краткорочних савјета.

**Процес менторинга** одвија се према методологији Агенције развијеној у сарадњи са Јапанском агенцијом за међународну сарадњу (JICA). Методологија одређује кораке којe стручно лице – ментор проводи у директном контакту и раду са одговорним лицем предузећа (или другим лицима које овласти одговорно лице у предузећу), одређени број сати (највише до 50 сати по кориснику) и то у просторијама корисника (не мање од 75% од укупног броја предвиђених сати). У процесу менторинга проучава се актуелно пословање, разлози тренутних проблема или сметње за даљи развој, најважниjи потенцијали за раст, те на основу констатованог стања ментор и корисник услуге припремају акциони план који су ментори, након проведене анализе, дужни да доставе Агенцији на одобрење након чега ће почети са његовом реализацијом. Након усвојеног акционог плана, предузећа заједно са менторима уводе стандардизоване алате унапређења и друге активности које ће побољшати пословање.

Методологија стандардизоване услуге менторинга јасно дефинише све кораке и активности у реализацији менторинга (урављање шемом, рад на терену, број посјета, активности у оквиру сваке посјете, вријеме предвиђено за припрему плана и извјештавање) и то кроз Водич за менторинг.

**Менторинг чини скуп сљедећих услуга:**

* Провођење заједничке припреме и савјетовање за анализу тренутне ситуације у предузећу и савјетовање за даље самостално идентификовање проблема и дефинисање приоритета према расположивости ресурса;
* Провођење припреме и савјетовање за израду ефикасног акционог плана и стратегија унапређења пословања са фокусом на ефикасност и продуктивност;
* Стручно савјетовање у области маркетинга и продаје, анализе тржишта, управљања људским ресурсима и слично;
* Стручно савјетовање за увођење стандардизованих алата унапређења, као што су јапански алати 5С, гемба, принцип препознавања кључних 8 губитака, каизен картице и каизен састанци унапређења, креирање корпоративне културе унапређења;
* Помоћ за припремање апликација за програме подршке за МСП које укључује стручно савјетовање за приступање фондовима, доступним изворима финасирања (домаћим и страним), новим технологијама и друго, како би се подстакао развој и унапређење пословања;
* Помоћ у проналажењу пословних партнера, изласка на страно тржиште и других потребних информација за пословно повезивање.

Услуга се односи на бесплатан менторинг за микро, мала и средња предузећа и предузетнике који се налазе у критичном тренутку за њихов даљи развој или опстанак на тржишту.

**Заинтересовани кандидати подносе пријаву у двије категорије:**

* Новооснована мала и средња предузећа и предузетници - не старији од 3 године од дана објављивања Јавног позива;
* Мала и средња предузећа и предузетници - старији од 3 године.

# ПРАВНИ ОКВИР

Активности предвиђене Програмом рада са финансијским планом Развојне агенције Републике Српске за 2022. годину, биће усмјерене на извршење задатака који су у надлежности Агенције, а који су прописани Законом о развоју малих и средњих предузећа („Службени гласник Републике Српске“ бр. 50/13 и 84/19), Стратегијом развоја малих и средњих предузећа Републике Српске за период 2021.-2027. година, као и осталим стратешким документима Владе Републике Српске у којима је Агенција наведена као носилац одређених активности које се односе на област малих и средњих предузећа.

# ТЕРМИНИ

|  |  |
| --- | --- |
| **Сертификовани ментори** | Сертификовани ментори су лица која је сертификовала Агенција након успјешно завршене обуке, а који су практично и теоријски обучени да уз подршку алата и знања експерата из Јапана пруже менторинг услуге малим и средњим предузећима у циљу побољшања њихових пословних резултата. |
| **Корисници** | Микро, мала и средња предузећа и предузетници који имају користи од пројекта, односно Подносиоци пријава, Одабрани корисници и Крајњи корисници. |
| **Подносилац пријаве** | Микро, мала и средња предузећа и предузетници. |
| **Одабрани корисник** | Подносилац пријаве чија је пријава одобрена за пружање услуге менторинга. |
| **Крајњи корисници** | МСП која ће имати директан позитиван ефекат од пружене услуге менторинга на нивоу специфичних циљева и резултата. |
| **Мала предузећа**  | Правна лица која испуњавају сљедеће критеријуме:* Мала предузећа која запошљавају мање од 50 радника и чији је укупан годишњи приход или укупна вриједност пословне имовине на крају пословне године мања од 19.558.000 КМ
* Микро предузећа која запошљавају мање од 10 радника и чији је укупан годишњи приход или укупна вриједност пословне имовине на крају пословне године мања од 3.911.600 КМ
 |
| **Средња предузећа** | Правна лица која испуњавају сљедеће критеријуме:* Запошљавају више од 49 и мање од 250 радника
* Имају укупан годишњи приход мањи од 97.790.000 КМ
* Укупна вриједност пословне имовине на крају пословне године мања је од 84.099.400 КМ.
 |
| **Предузетник** | Предузетник, у смислу Закона о занатско-предузетничкој дјелатности („Службени гласник РС“, бр. 117/11, 121/12, 67/13, 44/16 и 84/19), јесте физичко лице које обавља предузетничку дјелатност у своје име и за свој рачун ради стицања добити и као такав уписан је у регистар предузетника. |
| **Благовремена пријава** | Пријава која је поднијета од стране Подносиоца пријаве у року одређеном у Јавном позиву. |

#

# ЦИЉЕВИ ПРОГРАМА

# Општи циљ/циљеви

Циљ пружања стандардизоване услуге менторинга је подршка несметаном развоју и смањењу броја неуспјешних предузећа, кроз пружање свеобухватне и благовремене подршке корисницима.

# Специфични циљ/циљеви и очекивани резултати

|  |  |
| --- | --- |
| **Специфични циљеви** | **Резултати** |
| 1. Побољшање перформанси предузећа које утичу на пословни резултат
 | * 1. Повећани приходи код корисника менторинга
	2. Олакшан приступ тржиштима
	3. Смањење броја неуспјешних предузећа
 |
| 1. Успостављено повезивање МСП и предузетника са пружаоцима специјализованих услуга
 | * 1. Повећан број коришћених специјализованих услуга
 |
| 1. Информисање МСП и предузетника о програмима подршке које пружају Владине институције и донаторски пројекти
 |  3.1 Повећан број пријава по јавним позивима за подршку МСП и предузетницима |

# РАСПОЛОЖИВА ФИНАНСИЈСКА СРЕДСТВА

Укупан буџет за пружање стандардизоване услуге менторинга у 2022. години по једном предузећу у нето износу је максимално **1000 конвертибилних марака. Средства обезбјеђује Агенција, а додјељују се менторима које су већ кандидовале локалне развојне агенције или јединице локалне самоуправе, а који ће бити ангажовани за бесплатан менторинг корисника услуге - изабрана МСП и предузетнике.** За пружање услуге менторинга предвиђен је износ од **20 конвертибилних марака по сату са максимално могућих 50 сати ангажовања**.

**НАПОМЕНА:**

За пружање бесплатне менторинг услуге предност ће имати мала и средња предузећа и предузетници чије се сједиште налази на подручју гдје постоје сертификовани ментори. Међутим, у зависности од броја поднијетих пријава и расположивих финансијских средстава постоји могућност пружања менторинг услуга за мала и средња предузећа и предузетнике и у чијем мјесту сједишта нема сертификованих ментора.

# ТРАЈАЊЕ

Крајњи рок за завршетак пружања стандардизоване услуге менторинга је 28. фебруар 2023. године.

# УСЛОВИ ЗА ПОДНОШЕЊЕ ПРИЈАВА

Право учешћа на Јавном позиву за пружање услуга менторинга имају:

1. Микро, мала и средња предузећа и предузетници који испуњавају сљедеће услове:
* Регистровани су на територији Републике Српске;
* Имају измирене обавезе по основу пореза и доприноса;
* Не обављају дјелатност у оквиру војне индустрије и не организују игре на срећу/лутрију.

Право учешћа на Јавном позиву немају предузећа којима су пружене менторинг услуге у претходним годинама.

Агенција ће одбацити пријаву уколико током процеса оцјене, селекције и уговарања утврди да је Подносилац пријаве:

* у сукобу интереса;
* дао лажне информације или није дао све потребне информације које је Агенција захтијевала, а које представљају услов за учешће на Јавном позиву.

# ПРОЦЕДУРА СПРОВОЂЕЊА УСЛУГЕ

Агенција расписује Јавни позиву оквиру пројекта„Јачање и проширење менторинг услуге за мала и средња предузећа у земљама Западног Балкана“, а у складу са Стратегијом развоја малих и средњих предузећа Републике Српске 2021. – 2027. година и Програмом рада са финансијским планом Развојне агенције Републике Српске за 2022. годину.Јавни позив садржи основне информације о пружању стандардизоване услуге меторинга, услове за подношење пријаве, мјесто подношења пријаве, као и остале релевантне информације. Пријаве са пратећом документацијом подносе се Агенцији. Овим упутством препоручује се да приликом процјене броја потребних сати, ментори имају у виду сљедеће:

* број сати по кориснику дефинише се највише у трајању до 50 сати;
* новооснованим предузећима и предузетницима (не старијима од 3 године од дана објављивања Јавног позива) препоручени број сати је 25;
* предност приликом одређивања максималног броја менторинг сати требало би да имају потенцијални корисници који нису имали позитивно пословање у претходној години.

Комисија за евалуацију, коју рјешењем именује директор Агенције, а чији састав чине 3 члана представника Агенције, разматра поднијете пријаве потенцијалних корисника менторинга, контролише исправност достављене документације и припрема приједлог одлуке о коначном избору пријављених кандидата.

У поступку одлучивања Комисија за евалуацију може за формално исправне и оправдане захтјеве за менторинг, за које процијени да је потребно унапређење, да затражи додатну документацију од Подносиоца пријаве.

Комисија за евалуацију предлаже, док директор Агенције доноси Одлуку о резултатима Јавног позива. Након донесене одлуке, Агенција обавјештава све Подносиоце пријава о донијетој одлуци.

Агенција закључује уговор о регулисању међусобних односа са сваким од Одабраних корисника стандардизоване услуге менторинга и ментором.

Ментори пружају стандардизовану услугу менторинга Одабраном кориснику (највише до 50 сати менторинга по Одабраном кориснику).

# НАЧИН ПРИЈАВЉИВАЊА

# Документација која се доставља

Скенирана документација у ПДФ формату која се обавезно доставља приликом пријављивања на Јавни позив:

1. **За новооснована предузећа и предузетнике, не старија од 3 године од дана објављивања јавног позива:**
	1. Попуњена пријава;
	2. Рјешење о регистрацији или Актуелни извод из судског регистра или потврда надлежног органа из које се види да је привредно друштво/предузетник регистрован за обављање дјелатности, не старије од 90 дана (оригинал или овјерена копија);
	3. Пореско увјерење о измиреним обавезама по основу јавних прихода из Пореске управе Републике Српске, не старије од 30 дана (оригинал или овјерена копија);
	4. Копије биланса стања, биланса успјеха, овјерене од стране АПИФ-а (уколико су обавезни поднијети по закону), односно прописани обрасци за предузетнике за које овлаштено лице из предузећа мора дати писану изјаву да је сваки од оригиналних докумената вјеродостојан и једнак скенираном примјерку који је достављен Агенцији на коначну обраду (изјава потписана и овјерена печатом пословног субјекта);
	5. Oбавјештење о разврставању по дјелатностима Републичког завода за статистику (оригинал или овјерена копија Републичког завода за статистику (оригинал или овјерена копија).

Напомена: Документацију под тачком 1.3 и 1.4 нису обавезна да доставе предузећа и предузетници регистровани у 2022. години. Умјесто ових докумената, треба да доставе упрошћен пословни план за 2022. годину.

1. **За мала и средња предузећа и предузетнике старије од 3 године:**
	1. Попуњена пријава;
	2. Рјешење о регистрацији или Актуелни извод из судског регистра или потврда надлежног органа из које се види да је привредно друштво/предузетник регистрован за обављање дјелатности, не старије од 90 дана (оригинал или овјерена копија);
	3. Пореско увјерење о измиреним обавезама по основу јавних прихода из Пореске управе Републике Српске, не старије од 30 дана (оригинал или овјерена копија);
	4. Копије биланса стања, биланса успјеха, овјерене од стране АПИФ-а (уколико су обавезни поднијети по закону), односно прописани обрасци за предузетнике и мале предузетнике за које овлаштено лице из предузећа мора дати писану изјаву да је сваки од оригиналних докумената вјеродостојан и једнак примјерку који је достављен Агенцији на коначну обраду (изјава потписана и овјерена печатом пословног субјекта);
	5. Oбавјештење о разврставању по дјелатностима Републичког завода за статистику (оригинал или овјерена копија).

Агенција задржава право да, уколико је потребно, затражи додатну документацију од Подносиоца пријаве, али само за комплетне достављене пријаве.

# Мјесто и рок за достављање документације

Пријаве, потписане од стране овлашћеног лица и овјерене печатом, са свим пратећим обрасцима и документацијом, подносе се искључиво електронским путем, скениране у ПДФ формату, на имејл адресу: mentoring@rars-msp.org, са назнаком: **Пријава на Јавни позив за добијање услуге менторингa у 2022. години.**

Само ће благовремене и потпуне пријаве бити разматране.

Након извршене евалуације, кандидати који буду задовољили критеријуме и уђу у ужи избор, треба да доставе тражену документацију (оригинал или овјерену копију) у затвореној коверти на сљедећу адресу:

**Развојна агенција Републике Српске,**

**Саве Мркаља 16/4, 78 000 Бања Лука**

**Јавни позив је отворен од 20. јула до 31. августа 2022. године до 24 часа.**

# Оцјена и критеријуми за избор корисника услуга менторинга

Након провјере испуњености формалних услова пријаве, Комисија за евалуацију формирана у Агенцији врши оцјену и избор корисника услуге према сљедећим критеријумима:

1. Врсте дјелатности (поредане опадајућим низом вриједности оцјењивања: прерађивачка дјелатност; услуге; трговина и остало) (максимално 10 бодова)
2. Број запослених (поредане опадајућим низом вриједности оцјењивања: 10 запослених; 5-9 запослених и 1-4 запослена) (максимално 10 бодова)
3. Опис очекивања од менторинга (јасноћа описа очекивања и оцјена изводљивости менторинг услуге), (максимално 20 бодова)

# Провјера формалне исправности поднијетих пријава

Поднијета пријава мора бити благовремена, потпуна и допуштена.

Приликом административне провјере, Комисија за евалуацију, коју именује директор Агенције, провјераваће да ли су задовољени сви критеријуми наведени у Јавном позиву и Упутству. Након обраде пријава, директор Агенције (на одговарајућем обрасцу који је дио обавезне документације) својим потписом верификује:

1. Листу потенцијалних корисника менторинга са препорученим бројем сати и
2. Образложење зашто се, након провјере испуњености формалних услова пријаве, Подносилац пријаве не препоручује за менторинг.

Комисија за евалуацију, у поступку селекције поднијетих пријава и избора корисника услуге менторинга, разматра поднијете пријаве потенцијалних корисника менторинга, контролише исправност достављене документације и утврђује да ли су пријаве благовремене, потпуне и допуштене.

# Доношење одлуке о резултатима Јавног позива

Комисија за евалуацију сачињава финалану оцјену и припрема приједлог Одлуке директору Агенције. Директор Агенције доноси коначну одлуку о поднијетој пријави, затим се обавјештавају сви Подносиоци пријава у року од 15 дана од дана доношења одлуке.

Комисија за евалуацију, у поступку селекције поднијетих пријава и избора корисника менторинг програма, поступа на сљедећи начин:

* Ако пријава није поднијета у року предвиђеном Јавним позивом, Комисија за евалуацију је одбацује као неблаговремену и о томе обавјештава Подносиоца пријаве;
* Ако уз пријаву нису поднијети сви потребни документи предвиђени Јавним позивом, Комисија за евалуацију је одбацује као непотпуну и о томе обавјештава Подносиоца пријаве;
* Ако Подносилац пријаве не испуњава услове прописане Јавним позивом, Комисија за евалуацију одбацује пријаву као недопуштену и о томе обавјештава Подносиоца пријаве;
* Подносиоцу пријаве која је благовремена, потпуна и допуштена, Комисија за евалуацију доставља образложено обавјештење о одобравању или одбијању захтјева.

# Поступак по приговору

Подносиоци пријава имају право приговора на одлуку директора Агенције. Приговор се подноси у року од 8 дана од дана пријема образложеног обавјештења. Директор Агенције сазива Комисију за евалуацију и заједно одлучују о приговору у року од 15 дана од пријема приговора.

# Динамика преноса средстава Агенције

Агенција врши исплату за пружање ове услуге у првом обрачунском мјесецу након комплетно пружене услуге менторинга предузећу, односно након провјере и верификације коначних менторинг извјештаја од стране Комисије за евалуацију.

# Документација која се подноси након реализације пројектних активности

Након пружене стандардизоване услуге менторинга, за сваког појединачног корисника, ментори припремају коначни менторинг извјештај који се након попуњавања, у штампаној верзији достављају Комисији.

Комисија за евалуацију разматра коначни менторинг извјештај и одобрава плаћање трошкова пружања услуге менторинга у складу са Стратегијом развоја малих и средњих предузећа Републике Српске 2021. – 2027. година и Програмом рада Развојне агенције Републике Српске за 2022. годину.

 **11.5 Закључивање уговора/споразума**

Уговором о пружању менторинг услуга и Споразумом о пружању менторинг услуга између Агенције и одабраног корисника менторинг услуге и ментора, прецизирају се сва права и обавезе за вријеме пружања стандардизоване услуге менторинга.